คลังแห้ว!เอสแอนด์พีไม่ปรับเครดิตไทย
เอสแอนด์พี คงอันดับความน่าเชื่อถือประเทศไทยเท่าเดิม ชี้แม้เศรษฐกิจจะดี แต่มีความเสี่ยงหนี้สาธารณะ
24 ม.ค. 2556

เอสแอนด์พี คงอันดับความน่าเชื่อถือประเทศไทยเท่าเดิม ชี้แม้เศรษฐกิจจะดี แต่มีความเสี่ยงหนี้สาธารณะ
นายกิมเอ็ง ตัน ผู้จัดการฝ่ายวิเคราะห์ การจัดอันดับภาครัฐ สถาบันจัดอันดับความน่าเชื่อถือสแตนดาร์ดแอนด์พัวร์ (เอสแอนด์พี) ประจำเอเชีย-แปซิฟิก เปิดเผยว่า อันดับความน่าเชื่อถือ (เครดิตเรตติ้ง) ของประเทศไทยในปีนี้ยังคงอยู่ในระดับเดิมที่ BBB+ แม้จะมีแนวโน้มเศรษฐกิจที่ดีขึ้น แต่ในอนาคตประเทศไทยอาจมีปัญหาหนี้สาธารณะที่จะส่งผลให้อันดับเครดิตเรตติ้งให้ต้องมีการปรับอันดับใหม่ 
ทั้งนี้ แม้ปัจจุบันจะมีเงินทุนไหลเข้าประเทศไทย แต่บริษัทจดทะเบียนไทยก็มีศักยภาพที่จะสามารถเติบโตและรับมือการไหลเข้าของเงินได้ ส่วนแผนการลงทุนโครงสร้างพื้นฐานมูลค่า 2.2 ล้านล้านบาทจะส่งผลดีกับประเทศไทยอย่างแน่นอน หากรัฐบาลดำเนินการให้เกิดความโปร่งใสและมีศักยภาพในการใช้เงิน
อย่างไรก็ตาม สิ่งที่น่าห่วงสำหรับประเทศไทย คือ โครงการประชานิยมของรัฐบาล เช่น โครงการรับจำนำข้าว ที่ใช้งบประมาณค่อนข้างสูง อาจจะก่อให้เกิดหนี้สาธารณะในระดับที่สูง และอาจกระทบต่ออับดับความน่าเชื่อถือในอนาคต
"เมื่อเดือนพฤศจิกายนที่ผ่านมา ทางสถาบันได้มีโอกาสเข้าพบกับรัฐบาลเพื่ออัพเดตข้อมูลทางการเงินของรัฐบาล ซึ่งเป็นที่น่าพอใจ แม้จะไม่ส่งผลให้ปรับอันดับเครดิตเรตติ้งเพิ่มขึ้น" นายกิมเอ็ง ตัน กล่าว